หนุนเที่ยวเมืองรองลดภาษีได้ถึงสิ้นปีนี้
สรรพากรชี้ลดหย่อนภาษีบุคคลธรรมดา 1.5 หมื่น โค้งสุดท้ายภายในปี 2561
3 ต.ค. 2561

สรรพากรชี้ลดหย่อนภาษีบุคคลธรรมดา 1.5 หมื่น โค้งสุดท้ายภายในปี 2561
นายเอกนิติ นิติทัณฑ์ประภาศ อธิบดีกรมสรรพากร เปิดเผยว่า พล.อ.ประยุทธ์ จันทร์โอชา นายกรัฐมนตรี เป็นประธานเปิดโครงการสนับสนุนท่องเที่ยวเมืองรองที่ จ.ลำพูน เพื่อสนับสนุนเศรษฐกิจท้องถิ่น รวมถึงนักท่องเที่ยวนำรายจ่ายจากการท่องเที่ยวเมือรองจนถึงสิ้นปีนี้มาเป็นรายจ่ายขอหักลดหย่อนภาษีบุคคลธรรมดาได้ไม่เกิน 1.5 หมื่นบาท
สำหรับการเปิดตัวท่องเที่ยวเมืองรองที่ จ.ลำพูน ใช้เป็นต้นแบบการท่องเที่ยวในจังหวัดอื่นที่เป็นความร่วมมือของ 4 รัฐวิสาหกิจ ได้แก่ การท่องเที่ยวแห่งประเทศไทย (ททท.) บริษัทการบินไทย บริษัท ท่าอากาศยานไทย (ทอท.) และธนาคารกรุงไทย ที่มียุทธศาสตร์สนับสนุนเรื่องการท่องเที่ยวเมืองรองเป็นเป้าหมายของรัฐบาล ช่วยกระตุ้นเศรษฐกิจในท้องถิ่น ขณะที่นักท่องเที่ยวนำรายจ่ายมาหักลดหย่อนภาษีได้
นายเอกนิติ กล่าวว่า การท่องเที่ยวเมืองรองเป็นเรื่องที่ ททท.สนับสนุนเป็นหลัก ส่วนการบินไทยจะจัดสายการบินร่วมกับสายการบินไทยสมายล์แอร์เวย์และ ทอท. รวมถึงทัวร์เอื้องหลวงในการทำแพ็กเกจท่องเที่ยวในราคาที่น่าสนใจ ซึ่งนักท่องเที่ยวสามารถนำมาลดหย่อนภาษีได้ ด้านธนาคารกรุงไทยจะสนับสนุนเรื่องสินเชื่อเพื่อพัฒนาแหล่งท่องเที่ยว